Pablo Bruzaud, yo o itsegeng e le Palé, ke mongwe wa batho ba ntlha go amogela boammaaruri. Gantsi o ne a etela toropokgolo ka gonne o ne a kgweetsa dibese tsa Santiago le Ciudad Trujillo. Letsatsi lengwe fa Palé a le kwa Ciudad Trujillo, o ne a buisana le Basupi bangwe mme ba mo naya buka ya “The Truth Shall Make You Free.” O ne a simolola go ithuta Baebele le bone letsatsi le letsatsi. Ka bonako fela, Palé o ne a simolola go rera le barongwa a bo a ba thusa ka sepalangwa. Moragonyana ene le Lennart Johnson ba ne ba tsaya loeto go tswa kwa Ciudad Trujillo go ya Santiago le go kgabaganya dithaba ba ya kwa toropong e e fa lotshitshing lwa lewatle ya Puerto Plata. Ba ne ba etela batho ba ba bontshitseng kgatlhego e bile ba kwaletse ntlokgolo ya lefatshe lotlhe kwa Brooklyn, New York, ba kopa tshedimosetso e e oketsegileng.